РЕГЛАМЕНТ (ЕО) № 453/2007 НА СЪВЕТА
от 25 април 2007 година
за определяне на корекционните коефициенти, приложими от 1 юли 2006 г. спрямо възнагражденията на длъжностните лица, временно наетите служители и договорно наетите служители на Европейските общности на служба в трети страни, както и на някои длъжностни лица, останали на длъжност в двете нови държави-членки за максимален период от деветнадесет месеца след присъединяването
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Правилника за длъжностните лица на Европейските общности и Условията за работа на другите служители на Общностите, определени с Регламент (EИО, Евратом, ЕОВС) № 259/68 на Съвета (1), и по-специално член 13, първа алинея от приложение Х към него,
като взе предвид Акта за присъединяване от 2005 г., и по-специално член 27, параграф 4 от него,
като взе предвид предложението на Комисията,
като има предвид, че:
(1)
Необходимо е да се вземат предвид промените в стандарта на живот в страните извън Общността и съответно да се определят корекционните коефициенти, приложими от 1 юли 2006 г. към дължимите възнаграждения във валутата на страната на месторабота на длъжностните лица, временно наетите или договорно наетите служители на Европейските общности на служба в трети страни.
(2)
Корекционните коефициенти, по отношение на които е извършено плащане въз основа на Регламент (ЕО, Евратом) № 351/2006 (2), могат да доведат до корекции за повишаване или намаляване на възнагражденията със задна дата.
(3)
Следва да се предвиди изплащане в случай на повишаване на възнагражденията вследствие на новите корекционни коефициенти.
(4)
Следва да се предвиди възстановяване на неоснователно изплатени суми в случай на намаляване на възнагражденията вследствие на новите корекционни коефициенти за периода от 1 юли 2006 г. до датата на влизане в сила на настоящия регламент.
(5)
Следва да се предвиди разпоредба за ограничаване на всяко подобно възстановяване на суми до период от не повече от шест месеца преди датата на влизане в сила на настоящия регламент, като неговото действие обхваща период от не повече от дванадесет месеца след тази дата, както е в случая с корекционните коефициенти, приложими в рамките на Общността спрямо възнагражденията и пенсиите на длъжностните лица и другите служители на Европейските общности,
ПРИЕ НАСТОЯЩИЯ РЕГЛАМЕНТ:
Член 1
Считано от 1 юли 2006 г. корекционните коефициенти, приложими спрямо възнагражденията на длъжностните лица, временно наетите и договорно наетите служители на Европейските общности на служба в трети страни, платими във валутата на страната на месторабота, са коефициентите, посочени в приложението към настоящия регламент.
Обменните курсове, използвани за изчисляването на тези възнаграждения, се определят в съответствие с правилата за прилагане на Финансовия регламент и отговарят на датата, посочена в първа алинея.
Член 2
1. Институциите извършват плащания със задна дата в случай на повишаване на възнагражденията вследствие на корекционните коефициенти, посочени в приложението.
2. Институциите извършват корекции за намаляване на възнаграждението със задна дата в случай на намаляване вследствие на корекционните коефициенти, посочени в приложението, за периода от 1 юли 2006 г. до датата на влизане в сила на настоящия регламент.
Корекциите със задна дата, свързани с възстановяването на неоснователно изплатени суми, се отнасят за период, не по-дълъг от шест месеца преди датата на влизане в сила на настоящия регламент. Възстановяването на суми се отнася за период, не по-дълъг от дванадесет месеца след тази дата.
Член 3
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Люксембуpг на 25 април 2007 година.